Kristen dåp opplevdes fint

**- Selv har jeg ikke funnet troen min, men svigermor og mannen min er kristne, og min mann ønsket at vi skulle døpe Elijah. Jeg har muslimsk bakgrunn, men en kristen døp opplevdes veldig fint, sier Nurxhan Malmo (30).**

Da Elijah hadde blitt fire måneder, bar mor og far ham til dåp i gamle Oddernes kirke i Kristiansand. I kirkerommet satt farmor. For henne var gleden stor over at barnebarnet fikk en kristen dåp. Mormor og morfar sendte sine hilsener, de var bortreist og kunne ikke komme. Det var de som tok med seg mamma Nurxhan fra Kosovo til Stord i Norge, da Nurxhan var tre år. I hjemmet på Stord lærte de henne om muslimsk tro, samtidig lot de datteren delta i kristne fritidsaktiviteter.

- Det var nok spesielt for familien min at Elijah fikk en kristen dåp, og jeg forstår jo om det er litt sårende for dem at jeg valgte en annen religion for barnebarnet deres. Likevel støtter de meg i valget. Mine foreldre har vært opptatt av å ikke velge religion for meg. De ønsker og håper nok at jeg skal være muslim, og det er det lov til for foreldre. Men jeg er opptatt av at min mann og jeg skal ta vare på hverandres religion og tro. Han gikk med på humanetisk bryllup da vi giftet oss, da syntes jeg det var naturlig at jeg sa ja til kristen dåp for barnet vårt da han ønsket det, sier hun.

Elijah ble båret inn i samme dåpskjolen som hans far brukte, en kjole som i sin tid ble heklet av dåpsbarnets tippoldemor.

- Hele gudstjenesten, og spesielt musikken, var virkelig en flott opplevelse. Selve dåpen var også veldig harmonisk og fin, sier mor.

- Jeg har ikke funnet min tro enda. Jeg kan godt se for meg at jeg til slutt blir kristen, det er jeg åpen for. Men jeg vil at troen skal komme til meg, jeg vil ikke jakte den. Noe av det som tiltrekker meg ved kristendommen er sammensveisingen og tryggheten, det at du er god nok uansett. Mine foreldrene har lært meg mye om islam hjemme, men jeg har nok lært enda mer om kristendommen via familie og venner. Alt i alt blir det enklere for meg å relatere til kristendommen, sier Nurxhan.

I dåpssamtalen snakket hun og mannen med presten om religiøs bakgrunn, trosopplæring og livet. - Det var en fin samtale. Jeg sa at jeg ikke vet hva jeg tror på, at jeg ikke har funnet troen min, men at jeg samtidig liker å være med på ting som skjer i kirka. Presten oppfordret oss til å gi Elijah en kristen dåpsoppfølging, og det skal vi gjøre. Samtidig må Elijah få velge sin egen vei, sier Nurxhan.

Tobarnsmoren forteller at de ikke synger kveldsbønn hjemme, men når eldstemann spør om de kan synge for maten, så gjør de det mer enn gjerne. I tillegg liker de å delta på babysang, trosopplæring og andre arrangement i menighetene.

FAKTA:

Nurxhan Malmo, 30, fra Justvik i Kristiansand valgte kristen dåp for sin andre sønn, fordi svigerfamilien ønsket det. Selv har hun muslimsk bakgrunn.  
Elijah Bjørn Malmo, 5 mnd, ble døpt i Oddernes kirke.